- Der går noget tid, inden det falder på plads, og man finder ud, at man altså bliver nødt til at skille tingene ad. Der er rigtig mange, der har svært ved at sige sig fri for, at de var meget naive, siger Jon Nordstrøm.

- I dag synes vi, at børneporno er det værste af det værste. Dengang var opfattelsen ikke sådan. Man gjorde ikke noget ved det. Det ville man jo gøre i dag, hvor børneporno er noget af det mest stigmatiserede, supplerer historiker Søren Hein.

I dag synes vi, at børneporno er det værste af det værste. Dengang var opfattelsen ikke sådan. Historiker Søren Hein

At der skulle over et årti hænger ifølge kulturhistoriker Morten Thing også sammen med, at domstolene ret tidligt efter pornoens frigivelse fastslår, at det stadig er forbudt at have sex med mindreårige.

- Derfor tænkte man, at der var lovgivning nok på området, siger Morten Thing.

Derudover argumenterede kriminolog Berl Kutchinsky for, at der var en sammenhæng mellem faldet af pædofilisager og den frie børneporno. Altså at færre pædofile forgreb sig mod børn, fordi de kunne udleve deres seksuelle fantasier via børnepornofilm og -blade.

Derfor skulle børnepornoen fortsat være fri, vurderede han.

Kriminologen fik ifølge dokumentarserien 'Candy Film' overbevist flere læger og psykologer, hvoraf et par stykker brugte spalteplads i Ekstra Bladet til at argumentere for at bevare den frie børneporno, kort før forbuddet blev stemt igennem Folketinget.

Et etisk dilemma

Det kan lyde vanvittigt at argumentere for at bevare børnepornoen, men der er ifølge Christian Graugaard, professor i sexologi, ikke noget i vejen med de resultater, som Berl Kutchinsky brugte som argumenter.

- Jeg tror ikke, at man entydigt kan sige, om Berl Kutchinsky havde ret eller uret. Han pegede på nogle sammenhænge og dokumenterede dem ganske solidt på en valid måde, som sådan set står til troende i dag. Hvis Berl Kutchinskys centrale dogme står ved magt, altså at tilstedeværelsen af børneporno kan nedbringe antallet af overgreb mod børn, så står vi over for et etisk dilemma, siger Christian Graugaard i 'Candy Film'.

Jeg tror ikke, at man entydigt kan sige, om Berl Kutchinsky havde ret eller uret. Christian Graugaard, professor i sexologi

- Nytteetisk kan man sagtens sige, at det er moralsk forsvarligt, hvis overgreb mod et barn kan forhindre overgreb mod 100 børn. Omvendt kan man som pligtetiker sige, at vi ikke gør børn fortræd i vores samfund. Punktum. Uanset hvad det kan have af gavnlige konsekvenser for andre børn.

Et andet argument for modstanderne af et forbud var ifølge Morten Thing, at forbuddet mod sex med børn mere var et skamsforbud end et beskyttelsesforbud, og at det ville være mindre problematisk for børnene, hvis de bare fik lov til at have sex.

- Jeg kendte en af dem, der argumenterede sådan. Han var tosset, og der var ikke et stort følgeskab der. Der var heldigvis også nogle psykologer, der slog bak og understregede, at børn tager varig skade af at blive misbrugt seksuelt, og at det er bedst at beskytte dem, indtil de er seksuelt modne, siger Morten Thing.

Peter Theander ønskede ikke at medvirke i denne artikel. Jens Theander og Willy Strauss lever ikke længere.